ET Euroopa Liidu Teataja C 296/23

Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) artikli 17 lõike 6 kohase taotluse avaldamine

(2017/C 296/06)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EÜ) nr 110/2008 (1) artikli 17 lõikele 7.

TEHNILISE TOIMIKU PEAMISED SPETSIFIKAADID

Veinist valmistatud kange alkohoolne jook geograafilise tähisega

„КАРНОБАТСКА ГРОЗДОВА РАКИЯ“ / „ГРОЗДОВА РАКИЯ ОТ КАРНОБАТ“ / „KARNOBATSKA GROZDOVA RAKYA“ / „GROZDOVA RAKYA OT KARNOBAT“

ELi nr PGI-BG-01865 – 7.1.2014

1. Registreeritav geograafiline tähis

„Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“

2. Piiritusjoogi kategooria

Винена дестилатна спиртна напитка / veinist valmistatud kange alkohoolne jook

3. Piiritusjoogi kirjeldus

„Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ on veinist valmistatud kange alkohoolne jook, mille minimaalne alkoholisisaldus on 40 mahuprotsenti ja mis

— saadakse viinamarjadest toodetud veini ühe- või kahekordse destilleerimise teel vähem kui 65 mahuprotsendini, mille puhul 100 kg viinamarjadest on võimalik saada kuni 75 liitrit veini, ning

— mis vastab koostise ja organoleptiliste omaduste poolest veinist valmistatud kange alkohoolse joogi tootmise nõuetele.

3.1. Füüsikalised omadused

Selge särav vedelik, ilma sademe ja hõljuvate osakesteta. Sellel on tammevaatides laagerdumise või karamelli lisamise tõttu kahvatukollane värvus ja lõhn, mis on iseloomulik kasutatud toorainele ja mis laagerdudes veelgi tugevneb.

3.2. Keemilised omadused

Veinist valmistatud kange alkohoolse joogi minimaalne alkoholisisaldus on 40 mahuprotsenti ja seda toodetakse ranges vastavuses nõudega, et 100 kg viinamarjadest ei toodeta rohkem kui 75 liitrit veini, mis seejärel destilleeritakse, kuni see sisaldab vähem kui 65 mahuprotsenti alkoholi.

Alkoholisisaldus: 40 mahuprotsenti; metanoolisisaldus: 11 g ühe hektoliitri 100mahuprotsendilise alkoholi kohta; lenduvad ained: 140–200 g ühe hektoliitri 100mahuprotsendilise alkoholi kohta.

Lenduvad ained on veel üks põhitunnuseid, mis mõjutab joogi organoleptilisi omadusi. Need ained kujutavad endast segu kõrgematest alkoholidest, üldisest happesusest, estritest ja aldehüüdidest. Joogi lõhn määratakse kindlaks estrite (14–30 g ühe hektoliitri 100mahuprotsendilise alkoholi kohta) ja aldehüüdide (7–9 g ühe hektoliitri 100mahuprotsendilise alkoholi kohta) sisalduse alusel ning maitse kõrgemate alkoholide sisalduse alusel (120–150 g ühe hektoliitri 100-mahuprotsendilise alkoholi kohta).

3.3. Organoleptilised omadused

Piiritusjoogil „Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ on täidlane, jõuline ja intensiivne küpsete viinamarjade maitse koos rohelise õuna ja viigimarja varjundiga, mida tasakaalustab vanilli järelmaitse ja vaevutuntav puidune lõhn.

3.4. Eriomadused (võrreldes sama kategooria muude piiritusjookidega)

Piiritusjooki „Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ saadakse viinamarjasordist Cherven Misket tehtud veini (20 %) ning järgmiste valgete ja punaste sortide segust tehtud veinide (80 %) destilleerimise teel:

— valge: Chardonnay, Muscat Ottonel, Muscat à Petit Grains, Viognier, Ugni Blanc, Traminer, Rkatsiteli, Cherven Misket, Riesling, Sauvignon Blanc, Victoria, Chasselas;

— punane: Cabernet Sauvignon, Syrah, Merlot, Mavrud, Primitivo, Pamid, Alicante Bouschet, Gamay de Bouze, Pinot Noir, Cabernet Franc, Muscat of Hamburg, Rubin.

Cherven Misket on aromaatne sort, mis lisab veinipiirituse maitsele rikkalikud rohelise õuna ja viigimarja varjundid.

Viinamarjade külmkääritamine, mis toimub kontrollitud temperatuuril kuni 22 °C juures, tagab veini lõhna maksimaalse säilimise. Joogi „Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ lõhna- ja maitseomadusi rikastatakse ja kontsentreeritakse tootmismeetodiga, mille puhul pidevdestilleeritakse viinamarjadest saadud veini vähem kui 65 mahuprotsendini.

Et destillaadid saavutaksid tasakaalu ja kooskõla, lastakse neil laagerduda tammevaatides, kus nende omadused tugevnevad veelgi. Sel viisil saavutatakse iseloomulik kuldne värvus ning täidlane, jõuline ja intensiivne küpsete viinamarjade maitse vaevutuntava puiduse lõhnaga.

Jook segatakse kokku erineva vanuse ja organoleptiliste omadustega destillaatidest, millele lisatakse seejärel pehmendatud vett koguses, mis on vajalik, et viia joogi alkoholisisaldus 40 mahuprotsendini. Pärast seda töödeldakse seda hägustumise ärahoidmiseks ja pannakse seisma kooskõlas lubatud veinivalmistustavadega. Vajaduse korral lisatakse värvuse kohandamiseks karamelli.

4. Asjaomane geograafiline piirkond

Piirkonda kuuluvad järgmised paikkonnad (zemlishta):

— Karnobati omavalitsusüksuse kuus paikkonda (mikropiirkonnad): Venets, Devetak, Iskra, Ognen, Asparuhovo ja Raklitsa;

— Sungurlare omavalitsusüksuse üks paikkond (mikropiirkond): Terziysko;

— Aytosi omavalitsusüksuse neli paikkonda (mikropiirkonnad): Karageorgievo, Pirne, Topolitsa ja Chernograd;

— Tsarevo omavalitsusüksuse üks paikkond (mikropiirkond): Lozenets;

— Straldzha omavalitsusüksuse üks paikkond (mikropiirkond): Straldzha.

Jooki võib villida väljaspool määratletud geograafilist piirkonda.

5. Piiritusjoogi valmistusmeetod

Jooki „Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ toodetakse Bulgaaria klassikaliste meetoditega. Viinamarjade koristamisel korjatakse iga viinamarjasort pärast selle tehnilise küpsuse saavutamist eraldi; need puhastatakse rootsudest ja vajaduse korral jäetakse saadud viinamarjapulp jahenema. Lõhnaühendite põhiallikate hulka kuuluvad käärimistingimused ja kasutatud pärm.

Viinamarjade külmkääritamine tagab nende lõhna maksimaalse säilimise. Kui käärimine on lõppenud, selitatakse vein vajaduse korral ja viiakse edasi destilleerimisele. Viinamarjadest saadud veini destilleeritakse vähem kui 65 mahuprotsendini rangelt kontrollitud tingimustes, nii et 100 kg viinamarjadest võib saada kuni 75 liitrit veini. See tagab joogi „Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ püsivalt hea kvaliteedi ja mõjutab märkimisväärselt saadava destillaadi lõhnaainete sisaldust. Destilleerimise käigus moodustuvad termilise töötlemise tulemusena uued ühendid, näiteks estrid, aldehüüdid, atsetaalid jne. Et tagada lõhnaainete profiili saavutamisel suurim täpsus, rakendatakse joogi valmistamiseks ettenähtud destillaatide tootmisel üht erisugust meetodit, mille puhul kasutatakse ära väärismetalli omadusi, paigaldades spetsiaalsed hõbefiltrid joogi destilleerimise mahutitele.

Selle tulemusena saadud destillaadid jagatakse partiideks vastavalt nende füüsikalis-keemilistele ja organoleptilistele omadustele antud hinnangule ja neil lastakse laagerduda kuni 500 liitrise mahutavusega tammevaatides vähemalt kuus kuud.

Jook segatakse kokku erineva vanuse ja organoleptiliste omadustega destillaatidest, millele lisatakse seejärel pehmendatud vett koguses, mis on vajalik, et viia joogi alkoholisisaldus 40 mahuprotsendini. Pärast seda töödeldakse seda hägustumise ärahoidmiseks ja pannakse seisma kooskõlas lubatud veinivalmistustavadega. Tootel on tammevaatides laagerdumise või soovitud värvuse saavutamiseks lisatud karamelli tõttu kahvatukollane värvus.

6. Seos geograafilise piirkonna või päritoluga

6.1. Üksikasjalik kirjeldus geograafilise piirkonna või päritolu kohta, mis on seose suhtes olulised

Karnobati omavalitsusüksuses on mandriline üleminekukliima koos rannikuvööndil esineva tugeva merelise mõjuga, mis ulatub 20–30 km kaugusele rannikust. Selles piirkonnas vältab viinamarjade kasvuhooaeg 205 päeva. Bioloogiliselt aktiivsete temperatuuride keskmine summa on 3 911 °С usaldusvahemikuga 3 713 – 4 109 °C. Need näitajad vastavad tingimustele, mida on vaja vastavalt varajaste, keskvarajaste ja hiliste sortide küpsemiseks.

Viljakandvad viinapuud on istutatud 2 766,56 ha pindalaga alale. Viinamarjaistandused, kust saadakse joogi „Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ tootmiseks kasutatavat toorainet, paiknevad Alam-Balkani (Roosioru / Rozova dolina) veinipiirkonnas (Karnobati ja Sungurlare omavalitsusüksus), idapoolse (Musta mere / Chernomorski) veinipiirkonna lääneosas (Aytosi ja Tsarevo omavalitsusüksus) ja lõunapoolses (Traakia madaliku / Trakiyska nizina) veinipiirkonnas (Straldzha omavalitsusüksus). Geograafiline piirkond hõlmab Tundzha–Straldzha alampiirkonda ja katab Ida-Balkani mäeaheliku lõunanõlvad Karnobati ja Aytosi ümbruses ning osa Burgase madalikust.

Karnobati omavalitsusüksuse tüüpiliseks maastikuvormiks olevad kõrged mäeseljandikud ja madalikulised tasapinnalised valgalad on viinamarjade, sealhulgas Cherven Misketi sordi kasvatamiseks soodsad. See on Bulgaaria veiniviinamarja vana põlissort, mis on keskmise kasvu, hea viljakuse ja keskmise saagikusega. Külmakindluse poolest on see kohalikest sortidest parim, ületades paljusid Bulgaaria-välist päritolu veiniviinamarjasorte. Misket on aromaatne sort, mis lisab joogi „Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ lõhnale rikkalikud rohelise õuna ja viigimarja varjundid.

6.2. Piiritusjoogi eriomadused, mis tulenevad geograafilisest piirkonnast

Kvaliteetsete ja korralikult küpsenud viinamarjade eelduseks olevad soodsad looduslikud ja ilmastikutingimused, viinamarjade koristamine öösel, et säilitada nende lõhn, ning madalal temperatuuril kääritamine ja pidevdestilleerimise meetodid aitavad kontsentreerida õrna viinamarjalõhna ning destillaadi laagerdamine tammevaatides laseb joogi lõhna- ja maitseomadustel veelgi tugevneda. Sel viisil saavutatakse iseloomulik kuldne värvus ning täidlane, jõuline ja intensiivne küpsete viinamarjade maitse vaevutuntava puiduse lõhnaga.

Piiritusjoogil „Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ on täidlane, jõuline ja intensiivne küpsete viinamarjade maitse koos rohelise õuna ja viigimarja varjundiga, mida tasakaalustab vanilli järelmaitse ja vaevutuntav puidune lõhn, tänu millele on tegemist tarbijate seas tunnustatud, armastatud ja nõutud tootega. Joogil on turul kindel koht ja see ühendab endas traditsioonid ja uuendused.

Selle joogi toimikusse kuuluvaid dokumente hoitakse Bulgaaria majandusministeeriumi registreerimis-, litsentsimis- ja kontrollivalitsuses.

7. Euroopa Liidu või riiklikud/piirkondlikud õigusaktid

Bulgaarias on geograafilise tähisega piiritusjookide heakskiitmise menetlus sätestatud veini ja piiritusjookide seaduse (avaldatud 15. juunil 2012 riigi ametlikus väljaandes nr 45 ja jõustunud 16. septembril 2012) 9. peatüki („Piiritusjoogid“) VII jaos („Geograafilise tähisega piiritusjookide tootmine“).

Geograafiline tähis „Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ on kiidetud heaks vastavalt majandus- ja energeetikaministri 27. novembri 2013. aasta määrusele nr T-RD-27-21. Määrus on avaldatud majandusministeeriumi veebisaidil http://www.mi.government.bg/bg/library/zapoved-za-utvarjdavane-na-vinena-destilatna-spirtna-napitka-grozdova-rakiya-i-vinena-rakiya-s-geograf-73-c28-m361-2.html.

8. Taotleja

— Liikmesriik

Bulgaaria

— Täielik aadress (majanumber, tänav, asula, sihtnumber, riik)

ul. Slavyanska 8, 1052 Sofia, Bulgaaria

— Juriidilise või füüsilise isiku nimi

Министерство на икономиката / majandusministeerium

9. Geograafilise tähise täiend

Puudub.

10. Märgistamise erieeskirjad

Toote „Карнобатска гроздова ракия“ / „Гроздова ракия от Карнобат“ / „Karnobatska grozdova rakya“ / „Grozdova rakya ot Karnobat“ suhtes kohustuslikke märgistamise erieeskirju ei kohaldata.

(1) ELT L 39, 13.2.2008, lk 16.